Document ID: 31986R0305

*****
ΚΑΝΟΝΙΣΜΟΣ (ΕΟΚ) αριθ. 305/86 ΤΗΣ ΕΠΙΤΡΟΠΗΣ
της 12ης Φεβρουαρίου 1986
σχετικά με τη μέγιστη ολική περιεκτικότητα σε θειικό ανυδρίτη των οίνων που κατάγονται από την Κοινότητα και παράγονται πριν από την 1η Σεπτεμβρίου 1986 και, κατά τη διάρκεια μεταβατικής περιόδου, των εισαγομένων οίνων
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 337/79 του Συμβουλίου της 5ης Φεβρουαρίου 1979 περί κοινής οργανώσεως της αμπελοοινικής αγοράς (1), όπως τροποποιήθηκε τελευταία από τον κανονισμό (ΕΟΚ) αριθ. 3805/85 (2), και ιδίως το άρθρο 44 παράγραφος 6,
ότι το άρθρο 44 του κανονισμού (ΕΟΚ) αριθ. 337/79, όπως τροποποιήθηκε από τον κανονισμό (ΕΟΚ) αριθ. 3307/85 (3), προβλέπει, από την 1η Σεπτεμβρίου 1986, μείωση κατά 15 mg ανά λίτρο της μέγιστης ολικής περιεκτικότητας σε θειικό ανυδρίτη των οίνων, πλην των αφρωδών οίνων, των οίνων-λικέρ, και ορισμένων οίνων ποιότητας· ότι, προκειμένου να αποφευχθούν δυσχέρειες στη διάθεση των οίνων μετά από την τροποποίηση αυτή των κανόνων παραγωγής, πρέπει να επιτραπεί να προσφέρονται μετά από την ημερομηνία αυτή στην άμεση ανθρώπινη κατανάλωση οι οίνοι που κατάγονται από την Κοινότητα, εκτός από την Πορτογαλία, και οι οποίοι παράγονται πριν από την ημερομηνία αυτή και, κατά τη διάρκεια μεταβατικής περιόδου ενός έτους που αρχίζει από την προαναφερθείσα ημερομηνία, οι οίνοι που κατάγονται από τρίτες χώρες και από την Πορτογαλία, όταν η ολική περιεκτικότητα σε θειικό ανυδρίτη είναι σύμφωνη με τις ισχύουσες κοινοτικές διατάξεις και, κατά περίπτωση, με τις ισχύουσες κοινοτικές διατάξεις και, κατά περίπτωση, με τις ισπανικές διατάξεις που ισχύουν πριν από την 1η Σεπτεμβρίου 1986 ·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Οίνων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Μπορούν να προσφέρονται στην άμεση ανθρώπινη κατανάλωση μέχρις εξαντλήσεως των αποθεμάτων:
- οι οίνοι που κατάγονται από την Κοινότητα, εκτός από την Πορτογαλία, και έχουν παραχθεί πριν από την 1η Σεπτεμβρίου 1986 και
- οι οίνοι που κατάγονται από τρίτες χώρες και την Πορτογαλία και έχουν εισαχθεί στην Κοινότητα πριν από την 1η Σεπτεμβρίου 1987,
των οποίων η ολική περιεκτικότητα σε θειικό ανυδρίτη δεν υπερβαίνει τις περιεκτικότητες που προβλέπονται από το άρθρο 44 παράγραφος 1 και παράγραφος 2 στοιχείο α) του κανονισμού (ΕΟΚ) αριθ. 337/79 στη διατύπωση που εφαρμόζεται πριν από την 1η Σεπτεμβρίου 1986.
Εξάλλου, μπορούν να προσφέρονται στην άμεση ανθρώπινη κατανάλωση στη χώρα παραγωγής τους για εξαγωγή προς τις τρίτες χώρες μέχρις εξαντλήσεως των αποθεμάτων:
- οι οίνοι που κατάγονται από την Ισπανία και έχουν παραχθεί πριν από την 1η Σεπτεμβρίου 1986, των οποίων η ολική περιεκτικότητα σε θειικό ανυδρίτη δεν υπερβαίνει τις περιεκτικότητες που προβλέπονται από τις ισπανικές διατάξεις που ισχύουν πριν από την ημερομηνία αυτή,
- οι οίνοι καταγωγής Πορτογαλίας που έχουν παραχθεί πριν από την 1η Ιανουαρίου 1991, των οποίων η ολική περιεκτικότητα σε θειικό ανυδρίτη δεν υπερβαίνει τις περιεκτικότητες που προβλέπονται από τις πορτογαλικές διατάξεις που ισχύουν πριν από την ημερομηνία αυτή.
Άρθρο 2
Ο παρών κανονισμός αρχίζει να ισχύει την 1η Σεπτεμβρίου 1986.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 12 Φεβρουαρίου 1986.

Labels: 7
3
17